Kegyelem nektek és békesség Istentől a mi Atyánktól és az Úr Jézus Krisztustól!

Lk 14, 1-11*1Amikor egyszer szombaton bement Jézus a farizeusok egyik vezetőjének a házába ebédelni, azok figyelték őt. 2Íme, ott egy vízkóros ember került elébe. 3Ekkor Jézus megkérdezte a törvénytudóktól és a farizeusoktól: Szabad-e szombaton gyógyítani, vagy nem? 4De ők hallgattak. Erre megérintette a beteget, meggyógyította és elbocsátotta. 5Hozzájuk pedig így szólt: Ha közületek valakinek a fia vagy ökre szombaton esik a kútba, vajon nem húzza-e ki azonnal? 6Nem tudtak erre mit felelni.
7Azután egy példázatot mondott a meghívottaknak, amikor látta, hogyan válogatják a főhelyeket: 8Ha valaki lakodalomba hív, ne ülj a főhelyre, mert lehet, hogy nálad érdemesebb embert is meghívott. 9És ha odamegy hozzád, aki meghívott téged is meg őt is, és így szól: Engedd át neki a helyed! – akkor szégyenszemre az utolsó helyre fogsz kerülni. 10Hanem ha meghívnak, menj el, ülj le az utolsó helyre, hogy amikor jön az, aki meghívott, így szóljon hozzád: Barátom, ülj feljebb! Akkor becsületed lesz minden asztaltársad előtt. 11Mert aki felmagasztalja magát, megaláztatik, aki pedig megalázza magát, felmagasztaltatik.*

Szeretet dicsőségében élő Gyülekezet!

Kisgyermekes apuka vagyok, így talán nem meg lepő, ha a mai igeszakasz kapcsán az *Elvesztettem zsebkendőmet* című ismert dal néhány sora jutott eszembe:
„*Szabad péntek, szabad szombat, Szabad szappanozni. Szabad az én galambomnak Egy pár csókot adni.”*.
Nyilván van egyértelmű része is ennek az asszociációnak, hiszen az igénkben a „szabad-e” kérdés kapott nagy hangsúlyt, illetve az, hogy az egész esemény szombaton történik, - de nem csak egyszerűen ezek miatt kapcsolódott össze a fejemben ez a dal az igével, hanem főleg azért, mert végső soron ez a mai igeszakasz, arról szól és valójában Jézus is ezt a kérdést szegezi neki a farizeusoknak, hogy szabad-e az Istennek szeretni, kegyelmesnek lennie velünk, akkor is, ha emberileg mi nem azt éreznénk helyénvalónak, vagy időszerűnek, hanem az ítéletet. Illetve az igeszakasz második felében, a főhelyek példázatával, Jézus azt kérdezi meg, hogy mi el tudjuk-e fogadni, hogy Isten kegyelméből élünk, vagy inkább saját magunknak akarunk mindent kikaparni, még a megváltást is?
Szabad-e tehát a szombatodon, vagy vasárnapodon, - nem szappanozni -, hanem megélni az Isten szeretetét? Szabad vagy-e, hogy valóban hétfőtől vasárnapig, minden élethelyzetedben az Isten kegyelmében és az Isten kegyelme által, vagy inkább szerint élj? Szabad vagy-e szeretve lenni és szeretni?

Hadd tegyem egy kicsit érthetőbbé, hogy miért szól erről ez az ige! Az, hogy Jézus ott ül a zsinagógai közösség, egy farizeus asztalának a közösségében, az az emberi oldalról nézve természetes. A farizeusnak vallási kötelessége volt időről időre vendégül látnia a zsinagógai gyülekezetet, így az épp ott lévő Jézust és tanítványit is, valamint valószínűleg a farizeus maga hívta meg Jézust, és az sem egészen véletlen, hogy épp szombaton, épp ebben a házban Jézus elé kerül egy beteg, amivel ott hiteles tanúk előtt, arra akarják kényszeríteni Jézust, hogy a törvénynek ismét ellene mondva gyógyítson szombaton.
Emberileg tehát nem meglepő ez a szituáció, bár elég mesterkélt. Jézus oldaláról azonban sokkal meglepőbb lehet ez a közösségvállalás. Helyezkedjünk most kicsit bele Jézus helyzetébe és kérdezzük meg magunktól, hogy elmennénk-e egy olyan vendégségbe, ahol tudjuk jól, hogy a házigazda ellenséges lesz, ahol megalázni akarnak, vagy legjobb esetben is attrakciónak tekintenek minket, és ráadásul pontosan tudjuk, hogy az illetők mennyire álságosak, hamisak, szeretetlenek? Elmennénk-e egy ilyen szombati – mai helyzetünkre átültetve: vasárnapi – ebédre? Te elmennél? Vállalnál közösséget ilyen társasággal, ilyen gyülekezettel, ilyen emberrel?

Jézus tudja jól: a bűnösök gyülekezetébe, a hamis szívűek gyülekezetébe hivatalos. És mit tesz?
Elmegy, vállalja velük az asztalközösséget, vállalja értük azt is, hogy meg akarják alázni, hogy az Ő szeretetét semmibe veszik és a következő tettükkel, vagy szavukkal simán megtiporják majd.
Miért engedi ezt a Krisztus? … Emlékszünk még az igénk utolsó mondatára?: „*aki felmagasztalja magát, megaláztatik, aki pedig megalázza magát, felmagasztaltatik”*
Jézus nem csak hozzájuk tér be így! Hozzád is épp ugyanígy lép be. A te asztalodhoz, a te életedbe. Úgy, hogy tudja jól, hogy az Ő kegyelmét és szeretetét, azt, hogy egyáltalán közösséget vállal veled, azt csak töredékesen fogod érteni és megélni, és egyetlen nap se fog kelleni, hogy mindazt, amit tőle kaptál te is a földre dobd és szeretetlenül, a kegyelemről megfeledkezve, az Isten akaratát magabiztosan felülbírálva szólj, vagy tegyél valamit.

Koránt sem természetes, hogy Isten közel akarjon lépni hozzánk, hogy küzdeni akarjon értünk, hogy Ő szeresse a bűnöst, azt, aki Őt már annyiszor megtagadta a tetteivel, szavaival, gondolataival. De Jézus oda megy, asztalhoz telepedik és nem a hatalmával, nem az asztalra csapva tesz rendet, hanem a szeretetével.

Mikor megkérdezi az igében: „*Szabad-e szombaton gyógyítani, vagy nem?”* és erre mindenki hallgat, akkor egész nyugodtan az asztalra csaphatna és számon kérhetné őket, hogy még annyi sincs bennetek, hogy nyíltan vállaljátok, hogy mi van a szívetekben, hogy mit gondoltok, hogy mire visznek a vágyaitok, hogy legalább nyíltan kössetek belém?
És nincs, hisz meg se mukkannak. Erre mit tesz Jézus? Gyógyít szombaton. Megadja nekik a botránkozás lehetőségét, azt, hogy a hit mélysége által, majd később a kereszt botránya által felnyíljon a szemük, hogy akár a saját földhöz ragadtságuk is segítse őket a felismerésben. Hiszen ne menjünk el mi is könnyen e fölött: itt csoda történik, egy beteg meggyógyul és igen, szombaton.
Ez végre megérinti őket? Nem, mintha észre se vennék, hogy mi történik a szemük láttára. Mintha nem csak, hogy vakok lennének, hanem még biztos, ami biztos el is takarnák a szemüket és befognák a fülüket.
Jézus pedig ismét rájuk dörrenthetne, hogy vegyék már észre, hogy Isten hatalma mutatkozott meg, úgyhogy a csökönyösködés helyett, talán itt lenne a leborulás ideje! De nem, megint nem ezt látjuk.
Szabad és nem kötelező látni. Szabad és nem kötelező szeretni. Szabad és nem kötelező a kegyelem által élni. Jézus utat ad, mindent elvégzett helyetted, megváltott a kegyelemre, megmutatja, hogy mi ez, amit kínál, amit neked akar ajándékozni, de nem teszi kötelezővé.

Ez az, amit ma is látunk, amit minden korban megtapasztalhatott az ember. Szabad, lehet az Isten kegyelme és akarta szerint élni, ebben az örömben és békességben, de nem kötelező. Ő asztalközösséget akar vállalni veled ma és a mennyben is, Ő utat akar adni neked már ma, azt akarja, hogy szeretetben és szeretettel élj, hogy ezt minél teljesebben megtapasztalhasd, de mehetsz a saját fejed után, a saját vágyaid után, maradhatsz vak és süket.

Talán többek ismerik a vicces kis történetet, mikor egy férfi elhatározza, hogy egészségesebben fog étkezni, lemond a kis reggeli fánkokról, a habzsolásokról és az éjszakai nasikról. Eltelik két hét és már a munkahelyén is megjegyzik, hogy milyen becsülendő a kitartása – hiszen minden reggel a kedvenc fánkozója előtt hajt el az autójával - és bizony már látszik rajta a változás. Aztán a harmadik hét elején, reggel ismét két fánkkal a kezében érkezik meg a fiatalember és a munkatársai megdöbbenve kérdezik, hogy miért adta fel az elhatározását? Hősünk cseppet sem szeppen meg, hanem nagy magabiztossággal közli: Isten akarta. Ezen persze csodálkoznak és megkérdezik, hogy hogyan történt ez? Ma reggel – válaszol a férfi – már nagyon vágytam egy fánkra, de tudtam, hogy nem szabad. Kértem tehát Istent, hogy vagy adjon erőt ellenállni, vagy adjon jelet, hogy ehetek. Úgy éreztem, hogy jelezni akar Isten, úgyhogy odafelé megkértem, hogy azzal jelezzen, hogy mikor odaérek a Fánkozó elé, akkor az egyik parkolóhely legyen szabad.
Kollégái alig hiszik a dolgot, mert valóban forgalmas parkolóról van szó, úgyhogy csodálkozva kérdezik: És tényleg ott várt a szabad parkoló? – Hát elsőre nem, na de, amikor negyedjére kerültem meg a háztömböt, akkor ott várt a jel!

Még, ha így elmondva vicces is, de valójában azt gondolom, hogy magunkra tudunk ismerni ebben a fánk kedvelő férfiban. Hogy milyen magabiztosan tudjuk megmondani Istennek, hogy szombaton ne legyen kegyelmes, hogy miért vagyok én annyira jó, hogy az első helyek egyikén van a helyem, hogy miért is fér bele egy kis csalás, rossz indulatú pletyka, egy kis gorombaság, egy kis nagyképűség, egy kis gyűlölködés, sőt még hasonló jeleket is tudunk kreálni, hogy utána mindent mi is a mi szerető mennyei Atyánkra kenhessünk. Hogy moshassuk kezeinket és azt mondjuk: Ő ilyen törvénykező , Ő ilyen kemény hangú, Ő ilyen kirekesztő, nem pedig én.
Mi magunk is nagyon könnyen tudunk a modern farizeusok lenni. Akik annyira jól ismerik Isten akaratát, hogy csak azt felejtjük el, hogy mi is az alap, mi is a legbiztosabb, amit tudunk és tapasztalunk az Úrról.
Ott vagyunk sajnos mi is sokszor ebben csapdában, hogy elfelejtjük, hogy nekünk szabad péntek, szabad szombat, szabad az Isten kegyelméből, az Ő szeretete által és az Ő szeretetét valóban cselekedve élni. Szabad az én testvéremnek, az embertársamnak, ha nem is egy pár csókot adni, de testvérei szeretettel megölelni és megsegíteni bármelyik nap, bármilyen helyzetben.

Szabad vagy az Isten kegyelme által élni. Szabad vagy a törvénykezés kegyetlenségétől. Szabad vagy attól, hogy elhidd, hogy akkor vagy valaki, ha minél inkább tömjéneznek az emberek, mert nem kell sem menőnek, sem trendinek, sem vaskalapos konzervatívnak lenned, mert nem ezek fognak megtartani téged. Se emberek, se hagyományok, se politikai közösségek, mint a farizeusok, mert te szabad lehetsz mindezektől. Téged a Megváltó Úr tart meg. Nem a teljesítményedért, hanem azért, mert szeret. Mert Ő a kegyelemmel magához emel, a saját asztalközösségébe, majd Ő a főhelyekre ültet és neked is azt mondja: *„Ne félj, mert megváltottalak! Neveden szólítottalak, enyém vagy!”* Ne féljetek tehát ti se, hanem legyetek szabadok szeretni! Legyetek szabadok a szeretet dicsőségére! Ámen